SL Uradni list Evropske unije L 29/61

SKLEP KOMISIJE (EU) 2017/190

z dne 1. februarja 2017

o pooblastitvi Francije, da odstopa od nekaterih skupnih predpisov za varnost v letalstvu v zvezi z namestitvijo komponent v skladu s členom 14(6) Uredbe (ES) št. 216/2008 Evropskega parlamenta in Sveta

(notificirano pod dokumentarno številko C(2017) 458)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) ter zlasti člena 14(7) Uredbe,

ob upoštevanju naslednjega:

(1) Francija je uradno obvestila, da namerava odobriti odstopanje od skupnih predpisov za varnost v letalstvu za izvajanje Uredbe (ES) št. 216/2008, ki so določeni v Uredbi Komisije (EU) št. 1321/2014 (2). Na podlagi člena 14(7) Uredbe (ES) št. 216/2008 in priporočila Evropske agencije za varnost v letalstvu (v nadaljnjem besedilu: EASA) z dne 24. septembra 2015 (3) je Komisija ocenila potrebo po predlaganem odstopanju in ravni zaščite, ki iz njega izhaja.

(2) Predlagano odstopanje, ki ga je Francija priglasila 24. julija 2015, zadeva točko M.A.501 Priloge I (del M) k Uredbi (EU) št. 1321/2014, ki zahteva, da se nobene komponente ne sme namestiti na zrakoplov, če ni bila ustrezno sproščena v uporabo na EASA Obrazcu 1 ali enakovrednem dokumentu.

(3) Predlagano odstopanje se nanaša na vgradnjo motorjev R755B2M v zrakoplove YMF5C, registrirane v Franciji. Navedene zrakoplove proizvaja WACO Classic Aircraft Corporation s sedežem v ZDA, ki ima odobren certifikat tipa EASA, in sicer EASA.IM.A.055, ter certifikat o proizvodnji FAA št. 328CE, ki omogoča proizvodnjo zadevnega tipa zrakoplova. Motorje R755B2M proizvaja AIR REPAIR, prav tako s sedežem v ZDA, ki ima odobren certifikat tipa EASA, in sicer EASA.E.092. AIR REPAIR družbi WACO Classic Aircraft Corporation zagotavlja svoje motorje za vgradnjo. Ker pa AIR REPAIR nima proizvodnega dovoljenja niti dovoljenja FAA 145 kot popravljalnica, drugim strankam ne more dobavljati motorjev s potrdilom o sprostitvi v uporabo. Informacije, ki jih je prejela EASA, kažejo, da AIR REPAIR ne želi pridobiti proizvodnega dovoljenja niti dovoljenja EASA, del-145.

(4) Ker novi motorji, ki jih proizvaja AIR REAPAIR, strankam ne morejo biti dobavljeni z EASA Obrazcem 1 ali enakovrednim dokumentom, francoski organi pojasnjujejo, da je odstopanje od zahteve točke M.A.501 potrebno za zagotovitev, da lahko lastnik zrakoplova YMF5C, ki namerava kupiti nov model motorja P/N R755B2M s serijsko številko 17819, navedeni motor v zrakoplov vgradi v Franciji.

(5) Francoski organi so pojasnili, da se enakovredno raven zaščite lahko doseže na druge načine, in sicer z zahtevo, da proizvajalec zrakoplova izjavi, da so motorji, ki bodo vgrajeni, podobni tistim, ki bi jih vgradil v svoji proizvodni liniji, ter zahtevo, da navedene motorje vgradi usposobljeno osebje in v skladu z veljavnim priročnikom za vzdrževanje zrakoplova, ki vsebuje vse potrebne informacije za odstranitev in vgradnjo navedenih motorjev.

(6) Komisija na podlagi priporočila EASA z dne 24. septembra 2015 meni, da se na navedene druge načine lahko doseže enakovredna raven zaščite kot v primeru uporabe točke M.A.501 Priloge I (del M) k Uredbi (EU) št. 1321/2014. Posledično bi morala Francija imeti pravico odobriti predlagano odstopanje.

(7) V skladu s členom 14(7) Uredbe (ES) št. 216/2008 mora Komisija o odločitvi, da država članica lahko odobri predlagano odstopanje, uradno obvestiti vse države članice, ki so tudi upravičene do uporabe zadevnega ukrepa. Ta sklep bi zato moral biti naslovljen na vse države članice. Opis odstopanja in s tem povezanih pogojev bi moral biti takšen, da drugim državam članicam omogoči uporabo navedenega ukrepa, ko so v enakem položaju, ne da zahtevajo dodatno odločitev Komisije. Države članice bi si morale v skladu s členom 15(1) Uredbe (ES) št. 216/2008 izmenjevati informacije o uporabi tega ukrepa, saj ima ta uporaba lahko učinek zunaj držav članic, ki odobrijo odstopanje.

(8) Ukrepi iz tega sklepa so v skladu z mnenjem Odbora Evropske agencije za varnost v letalstvu –

SPREJELA NASLEDNJI SKLEP:

Člen 1

Francija lahko odobri odstopanje od točke M.A.501 Priloge I (del M) k Uredbi (EU) št. 1321/2014 lastnikom zrakoplovov YMF5C, ki jih proizvaja WACO Classic Aircraft Corporation, ki nameravajo kupiti motor R755B2M in ga vgraditi v svoj zrakoplov, če proizvajalec zrakoplovov izjavi, da so navedeni motorji podobni tistim, ki bi jih vgradil v svoji proizvodni liniji, ter če navedene motorje vgradi usposobljeno osebje in v skladu z veljavnim priročnikom za vzdrževanje zrakoplova, ki vsebuje vse potrebne informacije za odstranitev in vgradnjo navedenih motorjev.

Člen 2

Ta sklep je naslovljen na države članice.

V Bruslju, 1. februarja 2017 Za Komisijo Violeta BULC Članica Komisije

(1) UL L 79, 19.3.2008, str. 1.

(2) Uredba Komisije (EU) št. 1321/2014 z dne 26. novembra 2014 o stalni plovnosti zrakoplovov in letalskih izdelkov, delov in naprav ter o potrjevanju organizacij in osebja, ki se ukvarjajo s temi nalogami (UL L 362, 17.12.2014, str. 1).

(3) EASA CASE 2015/87 – Priporočilo št. FR/18/2015 – pismo EASA 2015(D)54366.